《酬倪允懋因步其韵》
清代·李塨

自从邹叟没，谁复定一是。明明承儒统，隐隐已偏倚。

沿流至南宋，朱陆皆禅喜。语录徒增加，乾坤莫经理。

神州遂陆沈，无人责诸己。习斋痛覆辙，披古怀芳轨。

天人自负荷，明亲竟端委。谫陋步其后，衰老忧颓靡。

忽从宦海中，闻声怀彼美。目电四存编，神倾北杨里。

千山万壑人，朅来共践履。谓予非故尔，正学原如此。

愿告偕同人，卓立洗所耻。新春桃李妍，圣道从兹起。

三复贶我吟，把臂情何已。

作者简介：（1659—1733）清直隶蠡县人，字刚主，号恕谷。康熙二十九年举人。曾任通州学正。颜元弟子。常往来京师，结交名士，习斋之学因而广为人知。有《小学稽业》、《大学辨业》、《圣经学规纂》、《恕谷后集》及为辟经所作传注。